ไฟแนนซ์ทูเดย์
โดย...ช.ชดา
11 ต.ค. 2559

โดย...ช.ชดา
วิรไท สันติประภพ ผู้ว่าการแบงก์ชาติ ให้ความสำคัญระบบพร้อมเพย์มาก ทันทีที่บินกลับมาจากประชุมไอเอ็มเอฟ ในวันนี้ ก็เรียกประชุมคณะทำงานเตรียมความพร้อมระบบพร้อมเพย์ทันที หลังจากเกิดกระแสว่าระบบพร้อมเพย์อาจจะไม่พร้อมใช้ตามกำหนดภายในเดือน ต.ค.นี้
ผู้บริหารแบงก์ชาติยืนยันว่า คณะทำงานร่วมกับธนาคารพาณิชย์ประชุมร่วมกันอย่างใกล้ชิดทุกสัปดาห์เพื่อติดตามความคืบหน้า ประชุมกัน ถี่เพราะเรื่องนี้เป็นเรื่องระดับนโยบายประเทศ อย่างไรก็ต้องผลักดันให้สำเร็จ
เป็นประเด็นร้อน ทำให้นักช็อปของแบรนด์เนมตื่นตระหนกไปตามกันว่า กรมศุลกากรจะตรวจกระเป๋าทุกใบของนักเดินทางเพื่อดูว่ามีการซื้อสินค้าเข้ามาเกิน 2 หมื่นบาทหรือไม่ 
เรื่องนี้ กุลิศ สมบัติศิริ อธิบดีกรมศุลกากร ชี้แจงว่า เป็นเรื่องของมาตรการรักษาความปลอดภัยที่ต้องสแกนกระเป๋าทุกใบและติดสติ๊กเกอร์ หากเจอสีเหลืองนั่นคือกระเป๋าที่คาดว่าจะมีสินค้าเกินมูลค่าที่กำหนด เจ้าหน้าที่จะขอให้เปิดกระเป๋าดู ไม่ได้จะไปเปิดกระเป๋าทุกใบให้เสียเวลา